Kuntrattur, żewġ Periti u mpjegat ġew akkużati bil-qtil involontarju ta’ Miriam Pace b’rabta mat-tiġrif tar-residenza tagħha fil-Ħamrun li fiha tilfet ħajjitha l-omm ta’ 54 sena, liema nċident kien seħħ nhar it-Tnejn, 2 ta’ Marzu li għadda. L-erba’ persuni li wieġbu mhux ħatja tal-akkużi miġjubin kontrihom ngħataw il-libertà proviżorja fuq depożitu ta’ 1,500 ewro u garanzija personali ta’ 7,500 ewro. Il-kuntrattur ġie mixli wkoll li sar reċediv. L-Ispettur Robert Vella flimkien mal-Ispettur Matthew Galea ressaq lill-kuntrattur Ludwig Dimech ta’ 37 sena minn Ħaż-Żebbuġ, lill-Perit Roderick Camilleri ta’ 36 sena mir-Rabat u lill-Perit ta’ 72 sena mill-Gżira Anthony Mangion flimkien mal-impjegat Nicholas Spiteri ta’ 42 sena mill-Imqabba. Huma ġew mixlija quddiem il-Maġistrat Natasha Galea Sciberras li n-negliġenza tagħhom wasslet biex iġġarrfet binja li radmet lil Pace, fi Triq Joseph Abela Scolaro. Il-Prosekuzzjoni talbet lill-Qorti biex f’każ ta’ ħtija ż-żewġ Periti jittieħdilhom il-warrant. L-erba’ rġiel ġew mixlija wkoll li fil-jum tal-inċident u qabel bi traskuraġni u b’nuqqas ta’ ħila fil-professjoni tagħhom għarrqu diversi propjetatjiet, li minbarra tal-familjari tal-vittma, propjetajiet ta’ koppji u residenti oħra fil-madwar flimkien ma’ showroom biswit il-binja li ġġarrfet u ħalliet il-vittma. Il-kuntrattur u ż-żewġ Periti ġew mixlijin ukoll li biex jiksbu xi benefiċċju jew vantaġġ għalihom għamlu dikjarazzjoni falza fir-regolamenti skont l-Avviż Legali 136/2019. Il-Perit Anthony Mangion waħdu ġie mixli wkoll li fit-2 ta’ Marzu u anke fix-xhur ta’ qabel naqas li jkun preżenti fuq is-sit ta’ kostruzzjoni msemmi kull meta kienu qegħdin jittieħdu d-deċiżjonijiet li jaffettwaw ir-riskju ta’ ħsara lill-propjetà ta’ terzi persuni, u li dawn setgħu jiġu kkawżati mix-xogħolijiet, Il-Perit Anthony Mangion, il-Kuntattur Ludwig Dimech u l-ħaddiem Nicholas Spiteri ġew mixlijin ukoll li naqsu milli josservaw Avviż Legali 136/2019, filwaqt li f’każ ta’ ħtija l-imputat Ludwig Dimech għandu jitqies bħala reċediv wara li kien misjub ħati ta’ diversi sentenzi mogħtija lilu mill-Qrati ta’ Malta. Il-Prosekuzzjoni talbet ukoll lill-Qorti biex f’każ ta’ ħtija fil-konfront taż-żewġ Periti, tiġi ordnata l-iskwalifika milli jiksbu xi warrant, liċenzja, permess jew awtorità oħra maħruġa mill-Gvern jew xi awtorità pubblika oħra. L-Avukat Franco Debono li flimkien mal-Avukat Marion Camilleri kien qed jidher għall-impjegat Nicholas Spiteri staqsa lill-Ispettur Robert Vella dwar kemm il-darba l-klijent tiegħu ngħata l-police bail, bil-Prosekutur wieġeb li dan seħħ bejn ħamsa u sitt darbiet, u li kkonferma wkoll li l-akkużati kollha dejjem marru biex jiġu mitkellma meta mitluba mill-Pulizija. Il-Qorti wara li semgħet is-sottomissjonijiet tal-partijiet tagħat il-ħelsien mill-arrest lill-erba’ akkużati bid-difiża taż-żewġ Periti mmexxija mill-Avukati Arthur Azzopardi u Alfred Abela jinfurmaw lill-Qorti li huma għandhom dokumenti mill-Mater Dei li l-klijenti tagħhom ma jistgħux joħorġu mid-dar f’każ li jridu jiffirmaw f’xi għassa, minħabba l-pandemija tal-Covid 19. L-Avukat Azzopardi qal li l-Perit Roderick Camilleri jrid joqgħod id-dar jieħu ħsieb lill-membri tal-familja tiegħu li huma persuni vulnerabbli. Fatt li qabel miegħu wkoll l-Ispettur Robert Vella, bid-dokumenti jingħataw lill-Maġistrat Natasha Galea Sciberras. Fir-rigward tal-Perit Anthony Mangion sar l-istess argument anke minħabba l-età tiegħu. Il-Qorti qalet li sakemm joħroġ avviż ieħor u l-pandemija tgħaddi dawn m’għandhomx għalfejn imorru jiffirmaw fl-Għassa tal-Pulizija bħala parti mill-kundizzjonijiet mogħtija lilhom. Id-deċiżjoni tal-Qorti fuq l-iffirmar fl-Għassa tal-Pulizija hija li l-Periti u l-impjegat jiffirmaw darba fil-ġimgħa, bil-Periti esklużi minħabba l-coronavirus, filwaqt li l-kuntattur li għalih qed jidhru l-Avukati Roberto Montalto u Michael Scirha jiffirma darbtejn fil-ġimgħa. Sadanittant l-Avukati Joe Giglio u David Bonello qed jidhru bħala parti ċivili għall-familjari tal-vittma u diversi familjari oħrajn li kellhom il-propjetà mittiefsa meta waqgħet il-binja. Għal persuna oħra li għandha binja u qed jidher l-Avukat Stefano Filletti. Il-persuni tressqu l-Qorti wara li l-Maġistrat Clare Stafrace Zammit ikkonkludiet l-inkjesta u ddentifikat li dawn il-persuni ghandhom jittieħdu passi kontrihom. Ta’ min isemmi li ftit wara li seħħ dan l-inċident kienu ġew mitkellma mill-ewwel sitt persuni u ftit wara dawn saru sebgħa u li dawn kienu fuq il-police bail. Kienu msejjħin persuna oħra mill-Pulizija u dan minħabba li l-investigazzjoni dwar il-każ għadhom għaddejjin. Kien għall-ħabta tal-10pm tal-istess ġurnata li fih seħħ l-inċident li kien instab il-katavru ta’ Miriam Pace, f’inċident li kien seħħ fil-jum tat-Tnejn kmieni nofsinhar. Fill-fatt għall-ħabta tas-2.15pm, il-Pulizija kienet ġiet ifurmata li kien hemm bżonn l-assistenza tagħha peress li kienet ċediet binja. Il-Pulizija minn naħa tagħha kienet talbet l-assistenza immedjata tal-Membri tal-Protezzjoni Ċivili u timijiet mediċi mid-Dipartiment tal-Emerġenza tal-Isptar Mater Dei. Intalbet ukoll l-assistenza ta’ Transport Malta sabiex jinżamm kontroll tat-traffiku. Ir-raġel tal-vittma Carmel Pace kien xogħol il-Port il-Ħieles meta rċieva t-telefonata biex jitlaq jiġri lejn id-dar wara li l-ġirien semgħu ħoss qawwi. Il-Prosekuzzjoni tmexxiet mill-Ispettur Robert Vella li ħa l-każ mill-ewwel f’idejh u mgħejjun minn diversi uffiċjali oħra tal-Pulizija rmexxielu jsolvi f’qasir żmien.